《乙未寒食前一日陪姚季一吴和甫登崇德寺阁赋诗以驾言出游以写我忧为韵分得我出二字 其二》
宋代·赵鼎臣

高阁切浮云，仰观势嵂崒。兴来偶攀跻，意若凌超忽。

壮哉洛阳都，宫殿耸突兀。城中十万家，古来豪侠窟。

楼观何轩昂，花竹争炳蔚。澹澹烟霭间，俯见孤鸟没。

缅怀中令君，节钺耀衮韨。镇守极膏腴，割剥到肌骨。

黄金不却老，晚节顾佞佛。陂陀何为者，岁久尚奇崛。

空令吾党士，登践许仓卒。踌躇不忍归，待得星斗出。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。